Document ID: 32007R1135

NARIADENIE RADY (ES) č. 1135/2007
z 10. júla 2007,
ktorým sa mení a dopĺňa nariadenie (ES) č. 2866/98, pokiaľ ide o prevodný kurz eura pre Cyprus
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 123 ods. 5,
so zreteľom na návrh Komisie,
so zreteľom na stanovisko Európskej centrálnej banky (1),
keďže:
(1)
V nariadení Rady (ES) č. 2866/98 z 31. decembra 1998 o prevodných kurzoch medzi eurom a menami členských štátov prijímajúcimi euro (2) sa určujú prevodné kurzy od 1. januára 1999.
(2)
Podľa článku 4 Aktu o pristúpení z roku 2003 je Cyprus členskou krajinou s výnimkou definovanou v článku 122 zmluvy.
(3)
Podľa rozhodnutia Rady 2007/503/ES z 10. júla 2007 v súlade s článkom 122 ods. 2 zmluvy o prijatí jednotnej meny Cyprom od 1. januára 2008 (3) Cyprus spĺňa nevyhnutné podmienky prijatia jednotnej meny a výnimka pre Cyprus sa ruší s účinnosťou od 1. januára 2008.
(4)
Pre zavedenie eura na Cypre je nutné prijatie prevodného kurzu medzi eurom a cyperskou librou. Tento prevodný kurz by sa mal stanoviť na 0,585274 cyperskej libry za 1 EUR, čo zodpovedá súčasnému strednému kurzu libry v mechanizme výmenných kurzov (ERM II).
(5)
Nariadenie (ES) č. 2866/98 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Do článku 1 nariadenia (ES) č. 2866/98 sa medzi prevodné kurzy pre taliansku líru a luxemburský frank vkladá tento riadok:
„= 0,585274 cyperskej libry“.
Článok 2
Toto nariadenie nadobúda účinnosť 1. januára 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 10. júla 2007

Labels: 2
18